钦定古今图书集成/方舆汇编/职方典/第1156卷 > 《汉江浮桥记》前人
## 钦定古今图书集成/方舆汇编/职方典/第1156卷 > 《汉江浮桥记》前人

凡天下事，计其有大利于民而少害者，要必处之也
断，执之也坚，而为之也有力，则事易集而人不扰，否
则载鬼张弧，行迈而谋矣。《易》曰：“说以先民，民忘其劳。”
其此之谓夫！襄阳有汉水，出今汉中嶓冢山，掠方城，
东南入江。溽暑暴涨，水啮城趾，恒为执事忧。舟人乘
之，射过客，利无厌。予曩在都，闻四方之士必有道襄
“者。咸憾其舟人之横索与黄河等，物极必反。予知他
人之有更也。”先是都宪宜兴沈公，继而益都陈公，偕
为是病，欲设浮桥，董之者顾难其人，乃谋及宪副毛
公、少参华公暨太守扶风胡公守正，佥以二守内江
周君济之可，遂檄以属君。以丁未进士擢斯职，而位
不充才。乃出公帑，集砺碫，召工师商榷料具，楩楠杞
梓豫章，为舷为杙为槛者，于是乎毕至。造舟七十有
奇，霜降水涸，则比之而加板焉。圆铁为环，置舟首尾，
铁麻为繂，关乎其中。自南达北，长一里许，各维于砥
柱，名曰“济汉。”马蹄车毂，踵接乎其上者，杂九地之人。
飏布挂席，樯帆往来，朝去而暮来者，盖不知其几也。
万山㘅照，予尝归自古樊，徐步乎其间。翘首而望，则
见江水西来，岘山南袤。楼堞纷挐，万家烟火，桨枻如
麻，管弦溢市，雁叫长空，鸥汀凫渚。于是襄阳风景，为
天下冠。夫君以单孑之身，为众任怨，不废时旷日，不
劳民伤财，不怵于利害，不狃于简略，安固不摇，而卒
以成功。非断且坚，而勇于敢为者，乌能保其不朝兴
而夕“辍也。”嗟夫！水土既平，睹河洛者思禹；乘舆已远，
过溱、洧者怀侨。夫禹之功，天下后世之功也。以侨也
较之，特蹄涔鲋辙耳。彼煦妪以为仁，濡沫以为德，犹
尚如是。况乎汉水汤汤，一泻千里，非苇可杭，非泳可
渡。长桥卧波，蜿蜒偃蹇，行者无朝涉之忧，居者享坐
收之利。而田农野叟、流逋携负者，不褰裳而可济矣。
日省当几千缗，何但溱洧乘舆而已。行旅阴受其惠，
而不知伊谁之功；邦人显蒙其爱，而莫知所以为报。
舆论属予记诸石，立汉皋楼下，直通衢旁，俾倾国之
人知恩之所自过者颂焉。是役也，始事于丁巳之春，
明年秋告成。屡坏烂于涛浪之舂撞而君不为踬；屡碎于恶少之斧斤，而君不为衰；物议沸腾，而君不为
沮。夫以成功之不易如此。后之君子，月修岁葺，无怠
无玩，则庶几其可久也。苟一坠焉而不可复，虽挥千
金，役万夫，童西山之木，驱东海之石，任非其人，谁与
为理？呜呼！尚念前功之艰哉！